محمد سقراط- كود — فالوقت لي كيخرجو صور لأمير المؤمنين رفقة أسرته بلباس البحر ، ولي كتعطي انطباع للمغاربة وللعالم أنه عندنا ملك متنور حداثي مكيعتابرش بلي جسد المرأة يجلب العار إن تم كشف بعض أعضائه ، وكيعطي صورة للعالم على أن المسلمين ماشي كلهم باقين عايشين فما قبل التاريخ بحال طورابورا ، وبلي أنه كاين مسلمين مسايرين العصر وقيمه ، كتظهر صورة أخرى للناطق الرسمي بإسم الحكومة هو وحرمه بلباس الرياضة مغطاة من أعلى رأسها إلى أسفل قدميها ، بحال الى شي صورة ملتقطة من دوك مخيمات العدل والإحسان، وطبعا بالنسبة لبزاف هاديك هي المرة المتبتة المحصنة ، ولكن بالنسبة للعالم هاديك مرة مسلوبة الإرادة معتنقة فكر رجعي كيحد من حرتها ومن تقذيرها لذاتها. وفنفس الأسبوع لي دارو المغاربة عمليات إرهابية فعدة مناطق من أوروبا ، ومغاربة الداخل دارو “كانك بانك” لحمارة ، وآخرين لبنت فالطوبيس ، هاد الحوادث لي شافها العالم ولي محات نوعا ما كاع داك الصورة لي كان كيقدمها الملك للمغرب من خلال كونه صورة لشعبه ، صدق هاد شعبه غادي ويتراجع القهقرى ، وتدريجيا كيولي مثل شعوب أخرى قروسطية متشددة ، وكيعيش أفات ومشاكل وظواهر البلدان المتخلفة بسباب تشددها الديني ، وطبعا نهار صوت فإنتخابات نزيهة صوت على أكثر الخيارات المطروحة تدينا ، وطبعا كون كان ماكثر تدينا من البيجيدي كون صوتوا عليه المغاربة ، خصوصا وهوما كيعيشو هاد الردة نحو التخلف ماشي التدين ، حيث المغاربة كانو ديما متدينين ولكن بطريقتهم ، ماشي بالطريقة المشرقية . صورة الوزير الخلفي وحرمه بحال الى صورة شي وزير من حكومة مرسي ، أو صور قياديي الإخوان المسلمين فشواطئ قطر ، وماشي صورة مغربي ومرتو فالبحر حيث المغربيات عمرهم عامو بداك اللباس ، ماولاو كيعوموا بيه حتى وصلهم السرطان الديني المشرقي ، والموشكيل دابا هو أنه مابقاش مرتبط غير بالطبقات الشعبية ، بل هاهو وصل لأعلى مستوى ومابقاش فرق بين النخب وسكان دوار قلوشة لا فالفكر ولا فالهيئة ولا حتى فملابس البحر ، أييه حقا من حق أي واحد يعوم باش مابغى ، ولكن ماشي من حق شخصية عامة تعطي صورة متخلفة على بلاد على قدها. 
من حق أي واحد يعوم باش مابغى ، ولكن ماشي من حق شخصية عامة و وزير يعطي صورة متخلفة على الدولة و اختياراتها